section_heading: Povijest
paragraph_text: Lyon je 43. pr. Kr. osnovao Cezarov vojskovođa Lucije Munacije Plank kao starorimsku koloniju Lugdunum. Grad je stvoren na mjestu postojećeg keltskog naselja. Grad je bio na strateški važnom položaju odakle polaze najvažnije rimske ceste u Galiji. Ubrzo je postao najveći grad u Galiji i upravno središte provincije. U gradu su rođeni rimski carevi Klaudije i Karakala. U kršćanskom razdoblju je lionska nadbiskupija bila najvažnija u Galiji te lionski nadbiskup i danas nosi titulu "primas Galije". Lugdunum je prvi grad u Rimskoj Galiji u kojem je izgrađena crkva, ali je i mjesto progona kršćana 177., što je prvi spomen kršćanstva na francuskom tlu.